Arbeidsprogram for

Unge funksjonshemmede 2024 – 2025

Vedtatt på Unge funksjonshemmedes generalforsamling 5. november 2023.

# INNLEDNING:

Arbeidsprogrammet definerer de høyest prioriterte arbeidsområdene for organisasjonen i perioden, med utgangspunkt i Unge funksjonshemmedes prinsipprogram. Under følger sakene Unge funksjonshemmede skal prioritere å jobbe for å få gjennomslag og synlighet rundt. Organisasjonen vil likevel jobbe for alle interessepolitiske saker, og delta i viktige politiske prosesser som angår Unge funksjonshemmede.

# LIKESTILLING OG DEMOKRATISK DELTAKELSE:

* Jobbe for at CRPD inkorporeres i menneskerettsloven, og at kunnskapen om CRPD økes.
* Jobbe for at unge med funksjonshemming og kronisk sykdom kan delta aktivt i partipolitikk på lokalt og nasjonalt nivå, samt jobbe for å sikre reell mulighet til å avlegge stemme ved valget i 2025, herunder retten til hemmelig valg.
* Jobbe for økt deltakelse av funksjonshemmede og kronisk syke i kommunale ungdomsråd og økt representasjon av unge i kommunale råd for funksjonshemmede.

# SKOLE:

* Jobbe for at Veikart universelt utformet nærskole gjennomføres innen 2030.
* Jobbe for at Statped og PPT styrkes og er tilgjengelig for elever som trenger deres tjenester.
* Jobbe for at alle læremidler og pensumlitteratur gis elever i et tilgjengelig format som er tilgjengelig til skole- og studiestart.
* Jobbe for at studenter med funksjonsnedsettelser og kroniske sykdommer får sikret prioritert opptak i tildeling av studentboliger.
* Jobbe for at lærlinger, elever ved folkehøgskoler og studenter gis nødvendig assistanse i gjennomføring av utdanning.
* Jobbe for at det etableres regelverk for at alle nye folkehøgskoler og boenheter som blir godkjent for statstilskudd, skal tilfredsstille krav om universell utforming i plan- og bygningslovens byggetekniske forskrift (TEK 17).

# ARBEID OG LEVEKÅR:

* Jobbe for at ungdomsgarantien følges opp og får tilstrekkelig med bevilgning.
* Jobbe for at krav om universell utforming av arbeidsplassen, herunder IKT-løsninger, sikres i relevant lovverk.
* Jobbe for at det blir lettere å kombinere arbeid og uføretrygd, og at NAV sine arbeidsmarkedstiltak, støtteordninger og ytelser styrkes og forbedres slik at flere kan komme ut i arbeid.
* Jobbe for at nivået på uføretrygd og andre stønader økes.

# HELSE:

* Jobbe for at nasjonale retningslinjer for overganger mellom barne- og voksenhelsetjenesten implementeres ved landets helseforetak, og at overgangene mellom primær- og spesialisthelsetjenesten bedres.
* Jobbe for å øke helsepersonells kompetanse om ungdomshelse i alle deler av helsesektoren, herunder å se psykisk, fysisk og seksuell helse under ett, og å se sammenhengen mellom psykisk helse, funksjonshemminger og kroniske sykdommer.
* Jobbe for at unge med funksjonshemming og kronisk sykdom sikres tilgang til tilpasset kunnskap og rådgivning om seksualitet og seksualtekniske hjelpemidler.
* Jobbe for at egenandeler for bruk av helsetjenesten, på enkelttjenester, legemidler og medisinsk forbruksmateriell reduseres.

# KULTUR OG FRITID:

* Jobbe for å øke kompetansen om funksjonsmangfold i media, kunst-, kultur- og likestillingssektoren.
* Jobbe for å redusere barrierer for deltakelse i alle kultur- og fritidsaktiviteter.

# ASSISTANSE OG HJELPEMIDLER:

* Jobbe for at brukerstyrt personlig assistanse blir et reelt likestillingsverktøy, at finansieringen overføres til staten, og at unge med assistansebehov får innvilget brukerstyrt personlig assistanse for å kunne delta på de samfunnsarenaer en selv ønsker.
* Jobbe for at ordningen med aktivitetshjelpemidler for personer over 26 år blir lik ordningen for personer under 26 år, alternativt at ordningen blir en overslagsbevilgning.
* Jobbe for at tolketjenesten styrkes og utvides for å dekke behovet for tegnspråk- og skrivetolker i utdanning, arbeid og fritid, samt på kveldstid og helg.

# RAMMEVILKÅR FOR ORGANISASJONER:

* Jobbe for at funksjonshemmedes barne- og ungdomsorganisasjoner får bedre rammevilkår for å drive nasjonalt og internasjonalt arbeid.
* Jobbe for at Unge funksjonshemmede kan søke på tilskuddsordningen for funksjonshemmedes organisasjoner på lik linje med FFO og SAFO.

# ORGANISATORISK ARBEID:

* Bidra til å bygge kompetanse i medlemsorganisasjonene på interessepolitisk arbeid, og gi organisasjonene muligheter til å bidra inn i Unge funksjonshemmedes løpende arbeid med politisk påvirkning.
* Ta en helhetlig gjennomgang av medlemskategoriene og utrede et eventuelt behov for en alternativ fordeling av stemmer.
* Arrangere en samling for medlemsorganisasjonene i løpet av 2024 med fokus på kompetanseheving og nettverksbygging.
* Det skal opprettes et tillitsvalgtnettverk og gjennomføres minst én fysisk samling i løpet av våren 2024 og én fysisk samling i løpet av våren 2025.

# BEGREPSLISTE:

**Arbeidsmarkedstiltak:** Offentlige tiltak gjennom NAV for å styrke en persons mulighet til å skaffe eller beholde arbeid.

**Arbeidsprogram:** En organisasjons prioriterte arbeidsområder for en bestemt periode.

**CRPD:** FNs konvensjon om rettigheter for mennesker med nedsatt funksjonsevne – forkortet CRPD både i Norge og internasjonalt. CRPD står for Convention on the Rights of Persons with Disabilities.

**Egenandeler:** Den økonomiske andelen en person dekker selv i forbindelse med en tjeneste som også er dekket på en annen måte.

**FFO:** Forkortelse for Funksjonshemmedes Fellesorganisasjon.

**Inkorporering:** Innebærer at det treffes et formelt vedtak, ofte i form av lov eller forskrift, slik som at en konvensjon skal gjelde som norsk lov eller forskrift.

**Medisinsk forbruksmateriell:** Medisinsk utstyr en person trenger for å kunne ivareta sin helse og sykdom.

**NAV:** Arbeids- og velferdsforvaltningen.

**Overslagsbevilgning:** Utgiftene styres av behov og etterspørsel, ikke en begrenset sum.

**PPT:** Forkortelse for pedagogisk-psykologisk tjeneste.

**Rammevilkår:** Betingelser for hvordan en organisasjon skal drives.

**SAFO:** Forkortelse for Samarbeidsforumet av funksjonshemmedes organisasjoner.

**Ungdomsgarantien:** En styrking av ungdomsarbeidet i ANV som skal sikre god og tett oppfølging av unge mellom 16 og 30 år som trenger hjelp til å fullføre utdanning og komme i arbeid.